Document ID: /fineweb-2-swissfilter-quality_10-filterrobots/filtered/05603.jsonl.gz/47

“Švicarska i međunarodna zajednica blisko sarađuju sa Oružanim snagama Bosne i Hercegovine. Ova saradnja je važna za stabilnost regiona. I za Evropu je od presudne važnosti da stabilnost i sigurnost prevladavaju na Zapadnom Balkanu, uključujući i Bosnu i Hercegovinu”, poručila je ministrica u Vladi Švicarske i šefica Federalnog ministarstva odbrane, civilne zaštite i sporta (VBS) Viola Amherd tokom današnje posjete Bosni i Hercegovini.
U Mostaru je šefica VBS-a u pratnji članova Švicarskog Parlamenta i ambasadorice Švicarske u BiH Andree Rauber Saxer, posjetila kontingent Švicarskih oružanih snaga u sastavu Vojne operacije Snaga Evropske unije Althea (EUFOR Althea). Švicarski tim za vezu i promatranje (LOT) je demonstrirao kako obilježava svoje prisustvo u Mostaru i okolnom području. Svojim prisustvom mladi muškarci i žene iz švicarskog LOT-a pomažu osiguravanju mira i stabilnosti u ovom području. Nadalje, Švicarska je već neko vrijeme uključena i u obuku lokalnih stručnjaka za bezbjedno skladištenje oružja i municije. Ovi korisni, konkretni doprinosi su visoko cijenjeni u Bosni i Hercegovini.
Pored razmjene informacija sa švicarskim vojnim zvaničnicima, savezna ministrica Amherd je imala priliku i da stekne uvid u trenutnu situaciju na licu mjesta na različitim lokacijama. Ministrica Amherd se sastala sa ministricom odbrane Bosne i Hercegovine Marinom Pendeš, kao i sa predstavnicama I predstavnicima civilnog društva u Mostaru.
„Mostar je veoma lijep grad, ali nažalost pokazuje i da je pred nama još posla. Situacija još nije dovoljno stabilna da se jedinice EUFOR-a Althea mogu povući. Stoga ćemo nastaviti da se angažujemo za stabilnost u Bosni i Hercegovini”, poručila je šefica VBS-a.
Švicarska je već 15 godina uključena u izgradnju mira u Bosni i Hercegovini u okviru EUFOR-a Althea. Ova posjeta Bosni i Hercegovini uslijedila je nakon posjete Kosovu. Švicarske operacije u Bosni i Hercegovini i na Kosovu doprinose miru i stabilnosti u regiji Zapadnog Balkana. Obje švicarske misije temelje se na rezolucijama UN-a i važna su komponenta zadataka švicarskih oružanih snaga.